Lea Pavlović

Političko poimanje ljubavi /

Potencijal ljubavi za stvaranje ili razaranje političke zajednice

Tema kojom se bavi moj doktorski rad jest političko poimanje ljubavi i trudi se odgovoriti na pitanje ima li ljubav više potencijala stvoriti ili razoriti političku zajednicu kroz analiziranje djela Platona, Aristotela, G. W. F. Hegela i Carla Schmitta. Kako bi ljubav ostala zaseban koncept koji udaljavam od samih autora i promatram zasebno, fenomenom ću se baviti kroz prizmu psihoanalize.

Glavna istraživačka pitanja glase:

Kako je moguće razumjeti i nijansirati između političkog poimanja prijateljstva i ljubavi? Jesu li to sinonimi?

Na koji su način filozofi koristili pojam ljubavi za oblikovanje političkih zajednica, teorija moći i društvenih institucija?

Koje političke i etičke implikacije proizlaze iz shvaćanja ljubavi? Može li se, treba li se, što znači konstituirati zajednicu na temelju ljubavi?

Pročitala sam „*Introduction: Designing Research in Political Science – A Dialogue between Theory and Data*“ i mislim da mi ono nije bilo od neke iznimno velike pomoći. Naime, odmah na početku definira istraživački dizajn kao plan kako mislimo iznijeti istraživački projekt, odnosno kako planiramo dokazima odgovoriti na naša istraživačka pitanja. Zatim, rad dalje govori o mjerenjima i varijablama za koje mi se čini kako nema mjesta u mom istraživanju. Ne znam kako testirati moju teoriju, ona je čisti izvod hermeneutičke i interpretativne analize tekstova filozofa kojima ću se baviti. Koraci koje će moj rad pratiti su definiranje istraživačkog pitanja i problema, specificiranje koncepata i teorije, ali operacionalizacija i mjerenje, odabir slučajeva, kontrola alternativnih objašnjenja i teorijsko zaključivanje iz empirijske analize nisu dijelovi koje ću raditi u istraživanju.

S obzirom da ne analiziram uzročno-posljedičnu vezu kod nekog stvarnog i mjerljivog fenomena; ne bavim se faktorima ili mehanizmima, određenim političkim događajem niti predviđanjem ishoda političkih odluka, ne analiziram ni državu/države, samim time ne mogu istraživački dizajn prilagoditi istraživanju s velikim N, malim N ni studijom slučaja.